Document ID: 32010D0244

DEĊIŻJONI TAL-KUMMISSJONI
tas-26 ta’ April 2010
li tagħraf fil-prinċipju l-kompletezza tad-dokumenti sottomessi għal eżaminazzjoni dettaljata fid-dawl tal-possibbiltà tal-inklużjoni tal-1,4-dimethylnaphthalene u s-cyflumetofen fl-Anness I tad-Direttiva tal-Kunsill 91/414/KEE
(notifikata bid-dokument numru C(2010) 2518)
(Test b’relevanza għaż-ŻEE)
(2010/244/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 91/414/KEE tal-15 ta' Lulju 1991 dwar it-tqegħid fis-suq ta' prodotti għall-protezzjoni tal-pjanti (1), u partikolarment l-Artikolu 6(3) tagħha,
Billi:
(1)
Id-Direttiva 91/414/KEE tipprovdi għall-iżvilupp ta' lista tal-Unjoni Ewropea ta' sustanzi attivi awtorizzati għall-inkorporazzjoni fi prodotti għall-ħarsien tal-pjanti.
(2)
Il-fajl għas-sustanza attiva 1,4-dimethylnaphthalene intbagħat minn DormFresh Ltd. lill-awtoritajiet tal-Pajjiżi l-Baxxi fil-25 ta' Ġunju 2009 mal-applikazzjoni sabiex tinkiseb l-inklużjoni tiegħu fl-Anness I tad-Direttiva 91/414/KEE.
(3)
Il-fajl għas-sustanza attiva cyflumetofen intbagħat minn Otsuka Chemical Co. Ltd. lill-awtoritajiet tal-Pajjiżi l-Baxxi fil-21 ta' Lulju 2009 mal-applikazzjoni sabiex tinkiseb l-inklużjoni tiegħu fl-Anness I tad-Direttiva 91/414/KEE.
(4)
L-awtoritajiet Olandiżi indikaw lill-Kummissjoni li, fuq investigazzjoni preliminari, il-fajls għas-sustanzi attivi kkonċernati jidhru li jissodisfaw ir-rekwiżiti tad-dejta u l-informazzjoni stipulati fl-Anness II tad-Direttiva 91/414/KEE. Il-fajls imressqa jidhru li jissodisfaw ukoll ir-rekwiżiti tad-dejta u l-informazzjoni stabbiliti f'AnnessoIII tad-Direttiva 91/414/KEE rigward prodott wieħed għall-protezzjoni tal-pjanti li fih is-sustanzi attivi kkonċernati. B'konformità mal-Artikolu 6(2) tad-Direttiva 91/414/KEE, sussegwentement il-fajls tressqu mill-applikanti rispettivi lill-Kummissjoni u lill-Istati Membri l-oħra, u kienu riferuti lill-Kumitat Permanenti għall-Katina Alimentari u s-Saħħa tal-Annimali.
(5)
Permezz ta' din id-Deċiżjoni għandu jiġi formalment ikkonfermat fuq il-livell tal-Unjoni Ewropea li l-fajls jitqiesu li jissodisfaw fil-prinċipju r-rekwiżiti dwar id-dejta u l-informazzjoni stabbiliti fl-Anness II u, għal tal-inqas prodott wieħed għall-protezzjoni tal-pjanti li fih is-sustanzi attivi kkonċernati, ir-rekwiżiti stabbiliti fl-Anness III tad-Direttiva 91/414/KEE.
(6)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Il-fajls li jikkonċernaw is-sustanzi attivi li ġew identifikati fl-Anness ta' din id-Deċiżjoni, li kienu ġew ippreżentati lill-Kummissjoni u lill-Istati Membri bil-ħsieb li jinkiseb id-dħul ta' dawn is-sustanzi fl-Anness I tad-Direttiva 91/414/KEE, fil-prinċipju jilħqu r-rekwiżiti tad-dejta u l-informazzjoni stabbiliti fl-Anness II ta' dik id-Direttiva.
Il-fajls ukoll jissodisfaw ir-rekwiżiti tad-dejta u l-informazzjoni stabbiliti fl-Anness III tad-Direttiva 91/414/KEE fir-rigward ta' wieħed mill-prodotti tal-protezzjoni tal-pjanti li fihom is-sustanza attiva, billi jitqiesu l-użi proposti.
Artikolu 2
L-Istat Membru relatur għandu jissokta bl-eżami dettaljat tal-fajls imsemmija fl-Artikolu 1 u għandu jikkomunika lill-Kummissjoni dwar il-konklużjonijiet tal-eżamijiet li jkun għamel, akkumpanjati bi kwalunkwe rakkomandazzjonijiet dwar jekk is-sustanzi attivi msemmija fl-Arikolu 1 għandhomx jiddaħħlu jew le fl-Anness I tad-Direttiva 91/414/KEE u flimkien ma' kwalunkwe kundizzjonijiet relatati ma' dawk l-inklużjonijiet, mill-aktar fis possibbli u sa mhux aktar tard mit-30 ta’ April 2011.
Artikolu 3
Din id-Deċiżjoni hi indirizzata lill-Istati Membri.
Magħmul fi Brussell, is-26 ta’ April 2010.

Labels: 1
10
0
3
6
12